b'\n_START_ARTICLE_\nFormula 1\n_START_SECTION_\nZgodnja leta (1950\xe2\x80\x931980)\n_START_PARAGRAPH_\nPremierno sezono 1950 Formule 1 je osvojil Italijan Nino Farina z Alfo Romeo, po napetem boju z argentinskim mo\xc5\xa1tvenim kolegom, Juanom Manuelom Fangiem. Toda Fangio je osvojil naslov v sezoni 1951, v naslednjih \xc5\xa1estih sezonah pa \xc5\xa1e kar \xc5\xa1tiri, njegovo serijo je prekinil Alberto Ascari s Ferrarijem, prvi dvakratni zaporedni prvak. Kljub temu, da je Britanec Stirling Moss redno tekmoval, mu ni uspelo nikoli osvojiti naslova prvaka. Fangio je prevladal v prvem desetletju Formule 1 in je dolgo veljal kot njen Grand master._NEWLINE_Prva ve\xc4\x8dja tehni\xc4\x8dna izbolj\xc5\xa1ava je bila ponovna uporaba dirkalnikov z motorji zadaj s strani Cooperja (Ferdinand Porsche je ta koncept uporabil za Auto Union \xc5\xbee v tridesetih letih), ki so ga uporabili po uspehu v Formuli 3. Jack Brabham, prvak sezon 1959 in 1960, je kmalu dokazal uspe\xc5\xa1nost motorja zadaj, tako da so ga do sezone 1961 pri\xc4\x8dela uporabljati vsa mo\xc5\xa1tva._NEWLINE_Prvi britanski prvak je bil Mike Hawthorn, ki je s Ferrarijem osvojil naslov v sezoni 1958. Toda nato je v Formulo 1 vstopil Colin Chapman, najprej kot izdelovalec \xc5\xa1asij, nato pa kot ustanovitelj mo\xc5\xa1tva Lotus, ki je prevladal v naslednjem desetletju. Namre\xc4\x8d med sezonama 1962 in 1973 so Jim Clark, Jackie Stewart, John Surtees, Jack Brabham, Graham Hill in Denny Hulme, britanska mo\xc5\xa1tva in dirka\xc4\x8di Commonwealtha osvojili dvanajst naslovov prvaka._NEWLINE_V sezoni 1962 je Lotus zgradil prvi dirkalnik iz aluminijaste \xc5\xa1koljke iz enega kosa, kar se je izkazalo za najve\xc4\x8dji tehnolo\xc5\xa1ki preboj po prestavitvi motorjev nazaj. V sezoni 1968 je Lotus obarval dirkalnik v barve podjetja Imperial Tobacco, kar je spro\xc5\xbeilo vstop sponzorjev v Formulo 1._NEWLINE_Po\xc4\x8dasi sta pri na\xc4\x8drtovanju dirkalnikov postajala vse pomembnej\xc5\xa1a aerodinamika in podtlak. V poznih sedemdesetih je Lotus predstavil dirkalnik, ki je mo\xc4\x8dno izkori\xc5\xa1\xc4\x8dal ground effect in je zaradi krilc lahko proizvajal ogromen podtlak, kar je mo\xc4\x8dno pove\xc4\x8dalo hitrosti v ovinkih. Podtlak je bil tako velik, da so imela mo\xc5\xa1tva te\xc5\xbeave zaradi razlike v vi\xc5\xa1ini dirkalnika v po\xc4\x8dasnih in hitrih delih steze._NEWLINE_Ustanovitev F\xc3\xa9d\xc3\xa9ration Internationale du Sport Automobile (FISA) v sezoni 1979 je spro\xc5\xbeila vojno med FIO in FISO, med katero je bil predsednik FISE Jean Marie Balestre neprestano v sporu s Zdru\xc5\xbeenjem konstruktorjev (Formula One Constructors Association) glede razdelitve zaslu\xc5\xbeka od televizijskih pravic in tehni\xc4\x8dnih pravil.\n_START_SECTION_\nDvig popularnosti (1981\xe2\x80\x932000)\n_START_PARAGRAPH_\nV sezoni 1981 je bila podpisana prva Pogodba Concorde, ki je vezala mo\xc5\xa1tva za nastopanje v Formuli 1 do izteka pogodbe in jim zagotavljala dele\xc5\xbe od prodaje televizijskih pravic, kar je kon\xc4\x8dalo vojno med FIO in FISO in omogo\xc4\x8dilo, da je Bernie Ecclestone pridobil popoln finan\xc4\x8dni nadzor nad Formulo 1._NEWLINE_Pred sezono 1983 je FIA prepovedala tako imenovani ground effect. Takrat so turbomotorji, ki jih je razvil Renault leta 1977, lahko proizvajali \xc5\xbee 520\xc2\xa0kW (750\xc2\xa0KM) in so bili predpogoj, da je bilo mo\xc5\xa1tvo konkuren\xc4\x8dno. V naslednjih letih, predvsem v sezoni 1986, so turbomotorji v dirkalnikih Formule 1 presegli 820\xc2\xa0kW (1100\xc2\xa0KM) na dirkah (in tudi 1400\xc2\xa0KM / 1050\xc2\xa0kW na kvalifikacijah). To so bili najmo\xc4\x8dnej\xc5\xa1i odprto kolesni dirkalniki za dirkanje po stezah vseh \xc4\x8dasov. Za zmanj\xc5\xa1anje mo\xc4\x8di motorjev in s tem hitrosti je FIA v sezono 1984 omejila kapaciteto rezervoarja za gorivo in v sezoni 1988 pritisk goriva, v sezoni 1989 pa popolnoma prepovedala turbomotorje._NEWLINE_V zgodnjih devetdesetih so mo\xc5\xa1tva za\xc4\x8dela uporabljati elektronska pomagala, kot na primer aktivno podvozje, polavtomatski menjalnik in nadzor zdrsa pogonskih koles (traction control), nekatere tehnologije so prenesli iz cestnih avtomobilov. Druge, na primer aktivno podvozje, pa so bile razvite za dirkanje, nato pa prenesene na serijske avtomobile. FIA je zaradi prito\xc5\xbeb, da je imela elektronika ve\xc4\x8dji vpliv na dirkanje kot dirka\xc5\xa1ke sposobnosti, elektronska pomagala prepovedala v sezoni 1994. Toda mnogo opazovalcev je bilo menja, da FIA ni imela tehnologije ali metod na ustrezni nadzor omenjene prepovedi._NEWLINE_Mo\xc5\xa1tva so podpisala drugo Pogodbo Concorde leta 1992, tretjo pa 1997, ki se izte\xc4\x8de konec leta 2007._NEWLINE_Mo\xc5\xa1tvi McLaren in Williams sta prevladali v osemdesetih in devetdesetih. Z dobavitelji motorjev Porsche, Honda in Mercedes-Benz, je McLaren v tem \xc4\x8dasu osvojil sedem konstruktorskih naslovov in devet dirka\xc5\xa1kih, Williams pa je uporabljal motorje Ford, Honda in Renault, ter osvojil devet konstruktorskih in sedem dirka\xc5\xa1kih naslovov. Rivalstvo dirka\xc5\xa1kih legend Ayrtona Senne in Alaina Prosta se je za\xc4\x8delo v sezoni 1988 in se nadaljevalo do Prostove upokojitve v sezoni 1993. Na tragi\xc4\x8dni Veliki nagradi San Marina 1994 se je Senna smrtno ponesre\xc4\x8dil po nesre\xc4\x8di v ovinku Tamburello, po tem ko je v Williamsu nadomestil Prosta. FIA je po tem tragi\xc4\x8dnem koncu tedna, ko se je na kvalifikacijah smrtno ponesre\xc4\x8dil tudi Roland Ratzenberger, mo\xc4\x8dno dvignila varnostne standarde v Formuli 1. Od takrat se ni na dirkah Formule 1 smrtno ponesre\xc4\x8dil noben dirka\xc4\x8d ve\xc4\x8d, sta pa izgubila \xc5\xbeivljenje dva delavca ob progi, eden na Veliki nagradi Italije 2000, drugi pa na Veliki nagradi Avstralije 2001, do sezone 2014._NEWLINE_Od tragi\xc4\x8dne dirke v Imoli je FIA v imenu varnosti vpeljala mnoge spremembe pravil, ki bi morala druga\xc4\x8de, kot pi\xc5\xa1e v Pogodbi Concorde, dobiti soglasje vseh mo\xc5\xa1tev - najbolj to velja za spremembe pred sezono 1998. Narrow track era je povzro\xc4\x8dila dirkalnike z manj\xc5\xa1imi zadnjimi pnevmatikami, o\xc5\xbeje dirkalnike in profilirane gume za zmanj\xc5\xa1anje mehanskega oprijema. Tako sprednje kot zadnje pnevmatike so morale imeti \xc4\x8dez celotno povr\xc5\xa1ino \xc5\xa1tiri profile. S tem naj bi se zmanj\xc5\xa1alo hitrosti v ovinkih in pribli\xc5\xbealo dirkanje de\xc5\xbenim pogojem zaradi manj\xc5\xa1e povr\xc5\xa1ine pnevmatike, ki je v stiku s stezo, kar naj bi tudi dajalo prednost dirka\xc5\xa1kim sposobnostim in pove\xc4\x8dalo spektakel._NEWLINE_Rezultati so bili me\xc5\xa1ani, saj je manj mehanskega oprijema spodbudilo dizajnerje, da so primanjkljaj mehanskega oprijema kompenzirali s pove\xc4\x8danjem pritiska na gume s krilci in ostalo aerodinamiko - to pa je zmanj\xc5\xa1alo mo\xc5\xbenost prehitevanja saj je vo\xc5\xbenja v zavetrju povzro\xc4\x8dala zaradi tega \xc5\xa1e ve\xc4\x8dje turbulence. Pnevmatike s profilom so imele \xc5\xa1e en stranski u\xc4\x8dinek, namre\xc4\x8d zgornja plast je morala biti tr\xc5\xa1a, kar je povzro\xc4\x8dilo spektakularne nesre\xc4\x8de v primeru okvare na aerodinami\xc4\x8dnih delih, saj tr\xc5\xa1a zmes pnevmatik nudi manj oprijema._NEWLINE_Najbolj inovativna mo\xc5\xa1tva so uspela spremembe izkoristiti v svoj prid. McLaren, oziroma njihov dizajner Adrian Newey, je v sezoni 1998 izna\xc5\xa1el tretjo zavoro, ki je dovoljevala zaviranje le na eno ali drugo zadnje kolo in s tem omogo\xc4\x8dalo bolj\xc5\xa1i vhod v zavoj. Toda kmalu je bila prepovedana kot dirka\xc5\xa1ko pomagalo._NEWLINE_Dirka\xc4\x8di McLarna, Williamsa, Renaulta (prej Benetton) in Ferrarija, poimenovani tudi Velika \xc4\x8detverica, so osvojili vse naslove prvaka od sezone 1984 do sedaj. Zaradi tehnolo\xc5\xa1kega napredka v devetdesetih letih, so se mo\xc4\x8dno pove\xc4\x8dali stro\xc5\xa1ki mo\xc5\xa1tev Formule 1. Pove\xc4\x8dano finan\xc4\x8dno breme in prevlada \xc5\xa1tirih velikih mo\xc5\xa1tev (ki jih ve\xc4\x8dinoma financirajo veliki proizvajalci avtomobilom kot je Mercedes-Benz), sta povzro\xc4\x8dila te\xc5\xbeave revnej\xc5\xa1im mo\xc5\xa1tem, ne le da ostanejo konkuren\xc4\x8dni, ampak da sploh ostanejo v Formuli 1. Namre\xc4\x8d zaradi finan\xc4\x8dnih te\xc5\xbeav jih je ve\xc4\x8d zapustilo Formulo 1. Od leta 1990 se je umaknilo 28 mo\xc5\xa1tev. Eddie Jordan, lastnik Jordana, je povedal da je doba privatnih mo\xc5\xa1tev dokon\xc4\x8dno kon\xc4\x8dana.\n_START_SECTION_\nFerrarijeva prevlada (2001-2005)\n_START_PARAGRAPH_\nNemec Michael Schumacher je s Ferrarijem izbolj\xc5\xa1al ve\xc4\x8dino pomembnej\xc5\xa1ih rekordov v prvih letih 21. stoletja. V sezoni 2001 je Schumacher izbolj\xc5\xa1al rekord za \xc5\xa1tevilo zmag (pred njim je rekord dr\xc5\xbeal Alain Prost s 51-timi zmagami). Schumacher se je upokojil z 91-timi zmagami na dirkah Formule 1. Dr\xc5\xbei tudi rekord za najve\xc4\x8d zmag v eni sezoni - v sezoni 2004 je zmagal na 13-tih dirkah od 18-tih. V sezoni 2003 je Schumacher s svojim \xc5\xa1estim naslovom izbolj\xc5\xa1al rekord za najve\xc4\x8d dirka\xc5\xa1kih naslovov prvaka, ki ga je pred tem od daljne sezone 1957 dr\xc5\xbeal Juan Manuel Fangio. Nato je Nemec v naslednji sezoni 2004 osvojil \xc5\xa1e svoj sedmi in zadnji naslov prvaka. Izbolj\xc5\xa1al je tudi rekord za najve\xc4\x8d prvenstvenih to\xc4\x8dk, ki ga je pred tem dr\xc5\xbeal Prost s 698,5 to\xc4\x8dke. V sezoni 2002 je Schumacher postavil \xc5\xa1e rekord v najzgodnej\xc5\xa1e osvojenem naslovu \xc5\xbee julija, po zmagi na Veliki nagradi Francije._NEWLINE_Kljub Ferrarijevi prevladi, je imel Kimi R\xc3\xa4ikk\xc3\xb6nen z McLaren-Mercedesom v sezoni 2003 mo\xc5\xbenost za naslov prvaka vse zadnje dirke sezone za Veliko nagrado Japonske. Tudi Juan Pablo Montoya z Williams-BMW-jem je bil blizu. Fernando Alonso pa je s najbolj\xc5\xa1im \xc5\xa1tartnim polo\xc5\xbeajem na Veliki nagradi Malezije postal najmlaj\xc5\xa1i dirka\xc4\x8d, ki mu je to uspelo, kasneje to sezono pa je postal \xc5\xa1e najmlaj\xc5\xa1i zmagovalec z zmago na Veliki nagradi Mad\xc5\xbearske. Schumacherjev niz naslovov se je kon\xc4\x8dal 25. septembra 2005, ko je naslov prvaka osvojil Alonso s tretjim mestom na Veliko nagrado Brazilije in postal najmlaj\xc5\xa1i prvak v zgodovini, pred njim je bil to Emerson Fittipaldi. Michael Schumacher je bil svetovni prvak ve\xc4\x8d kot 1800 dni._NEWLINE_Pravila so dovoljevala vrnitev nekaterih dirka\xc5\xa1kih pomagal, tudi ker FIA ni mogla popolnoma nadzirati mo\xc5\xa1tev. Sprejetih je bilo tudi ve\xc4\x8d pravil, ki naj bi pove\xc4\x8dale akcijo na stezi in zmanj\xc5\xa1ali stro\xc5\xa1ke mo\xc5\xa1tev. Format kvalifikacij je bil med sezonama 2003 in 2005 ve\xc4\x8dkrat spremenjen. Novost je bilo tudi pravilo, da morajo dirka\xc4\x8di za\xc4\x8deti dirko s koli\xc4\x8dino goriva, ki so jo imeli \xc5\xbee ob koncu kvalifikacij, kar je prineslo nove takti\xc4\x8dne mo\xc5\xbenosti. Tako bi dirka\xc4\x8d, ki bil imel manj\xc5\xa1o koli\xc4\x8dino goriva, imel mo\xc5\xbenost za bolj\xc5\xa1i dose\xc5\xbeek na kvalifikacijah, na dirki pa bi moral ve\xc4\x8dkrat na postanek v bokse. Ostale novosti so \xc5\xa1e, da mora motor zdr\xc5\xbeati dva dirka\xc5\xa1ka konca tedna; dirka\xc4\x8d, ki mu morajo zamenjati motor prej, je kaznovan s pribitkom desetim mest na naslednjih kvalifikacijah. V sezoni 2005 je bila prepovedana zamenjava pnevmatik med dirko, izjema so bilo le nevarno po\xc5\xa1kodovane pnevmatike. Ta dolo\xc4\x8dba je bila za sezono 2006 odpravljena. V sezoni 2007 bo Bridgestone edini opremljevalec s pnevmatikami, vsa mo\xc5\xa1tva pa bodo dobila za vsako dirko po dve vrsti pnevmatik._NEWLINE_Prva leta 21. stoletja v Formuli 1 so prinesla tudi nekaj \xc5\xa1kandalov in kontroverznosti. Na Veliki nagradi Avstrije je Rubens Barrichello, Schumacherjev mo\xc5\xa1tveni kolega, ki je vodil, po naro\xc4\x8dilu iz boksov zmago prepustiti Schumacherju. Barrichello je to storil le nekaj deset metrov pred ciljem in je s tem mo\xc4\x8dno vznemiril gledalce. Na podelitvi pokalov po dirki je Schumacher stopil na drugo stopni\xc4\x8dko, Barrichello pa na prvo. Schumacher je pokal za prvo mesto predal Barrichellu, nato pa sprejel pokal za drugo mesto. Barrichello, Schumacher in Ferrari so zaradi kr\xc5\xa1itve 170. \xc4\x8dlena \xc5\xa1portnih pravil FIE glede podelitve pokalov po dirki dobili denarno kazen milijon dolarjev. Kot rezultat omenjene dirke, je FIA prepovedala mo\xc5\xa1tvene ukaze. Na Veliki nagradi ZDA 2005 v Indianapolisu so dirkala le tri mo\xc5\xa1tva od desetih zaradi bizarne napake Michelina, ki je svojih sedem mo\xc5\xa1tev na dirko pripeljal nevarne pnevmatike, zaradi \xc4\x8desar so se iz varnostnega razloga odlo\xc4\x8dila za umik z dirke, saj je FIA vztrajala na spo\xc5\xa1tovanju pravil in ni sprejela predloga za spremembo steze z dodatno \xc5\xa1ikano na ravnini. Michelin je najavil, da ne bo ve\xc4\x8d opremljevalec s pnevmatikami za sezono 2007 in tako prekinil debato o tem, katera mo\xc5\xa1tva dirkajo z bolj\xc5\xa1imi pnevmatikami._NEWLINE_Sezona 2005 je tudi kon\xc4\x8dala obdobje motorjev V10 v Formuli 1. Po prepovedi uporabe turbomotorjev v sezoni 1989, so motorji V10 postali najpopularnej\xc5\xa1i v Formuli 1. V izogib novim stro\xc5\xa1kom, je bilo to najavljeno \xc5\xbee v sezoni 1998, da proizvajalci motorjev ne bi preizku\xc5\xa1ali drugih razli\xc4\x8dic motorjev. V razli\xc4\x8dnih obdobjih statistika ka\xc5\xbee prevlado Renaultovih in Ferrarijev motorjev, Renault je v tem \xc4\x8dasu osvojil \xc5\xa1est konstruktorskih in pet dirka\xc5\xa1kih naslovov kot opremljevalec z motorji za Williams in Benetton med sezonama 1992 in 1997, v sezonah 2005 in 2006 pa prva dirka\xc5\xa1ka in konstruktorska naslova s svojim dirkalnikom. Renault je v tem \xc4\x8dasu razvijal inovativne re\xc5\xa1itve motorja, tudi 111\xc2\xa0\xc2\xba 10-cilindri\xc4\x8dni motor za 2003 RS12, ki naj bi s spremembo te\xc5\xbei\xc5\xa1\xc4\x8da motorja pripomogel k bolj\xc5\xa1em obna\xc5\xa1anju dirkalnika na stezi. Toda ta re\xc5\xa1itev se je izkazala za nezanesljivo, zato se je Renault vrnil na konvencionalen motor. Tudi Ferrari je imel velike uspehe v \xc4\x8dasu motorjev V10 s \xc5\xa1estimi zaporednimi konstruktorskim in petimi dirka\xc5\xa1kimi naslovi med sezonama 1999 in 2004.\n_START_SECTION_\nEra motorjev V8 (2006-sedaj)\n_START_PARAGRAPH_\nZa sezono 2006 je ve\xc4\x8dina mo\xc5\xa1tev razvila motorje V8, ki jih zahtevajo pravila. Pojavile se je tudi nekaj novih mo\xc5\xa1tev, nekatera pa so dobila novo vodstvo. Po nakupu 45 odstotnega dele\xc5\xbea v mo\xc5\xa1tvu BAR, se je Honda vrnila v Formulo 1 s svojim mo\xc5\xa1tvom, pred tem so bili le opremljevalci z motorji. BMW je prevzel Sauber, dolgoletno mo\xc5\xa1tvo Jordan je kupil Alex Shnaider in ga preimenoval v Midland F1, kasneje pa je dobil \xc5\xa1e oznako Spyker. Red Bull je odkupil Minardi in ga preimenoval v Scuderia Toro Rosso, ki je Red Bullovo drugo mo\xc5\xa1tvo. Aguri Suzuki, biv\xc5\xa1i dirka\xc4\x8d, je kupil Arrows in ga preimenoval v Super Aguri. Toliko sprememb lastni\xc5\xa1tva mo\xc5\xa1tev je povzro\xc4\x8dilo nekaj te\xc5\xbeav, saj je Toro Rosso za\xc4\x8del sezono 2006 z omejenimi Cosworthovimi motorji V10. Sezona 2007 bo prinesla tudi uveljavitev homologacije motorjev, kar pomeni da je razvoj motorjev s koncem sezone 2006 zamrznjen. Fernando Alonso je pri 25 letih postal najmlaj\xc5\xa1i dvojni svetovni prvak v zgodovini, s \xc4\x8dimer je za leto izbolj\xc5\xa1al rekord Michaela Schumacherja, ki se je po 15 letih, ko je prav v vsaki sezoni zmagal na vsaj eni dirki, s koncem sezone 2006 upokojil._NEWLINE_Sezono 2007 je zaznamoval napet boj na naslov dirka\xc5\xa1kega prvaka, ki je bil med Lewisom Hamiltonom, Fernandom Alonsom in Kimijem R\xc3\xa4ikk\xc3\xb6nenom odlo\xc4\x8den na zadnji dirki sezone za Veliko nagrado Brazilije, kjer je z zmago naslov osvojil Kimi R\xc3\xa4ikk\xc3\xb6nen, ki je imel pred dirko izmed trojice najslab\xc5\xa1e mo\xc5\xbenosti za naslov prvaka, z le to\xc4\x8dko prednosti pred Hamltonom in Alonsom. Ferrari si je s tem zagotovil dvojno krono, kajti \xc5\xbee na dirki za Veliko nagrado Belgije je osvojil naslov konstruktorskega prvaka. V sezoni 2008 je naslov po borbi proti Massi osvojil Hamilton, v sezoni 2009 presenetljivo Jenson Button in Brawn GP, v sezonah 2010, 2011 in 2012 pa Sebastian Vettel in Red Bull Racing trikrat zapored.\n_START_SECTION_\nSponzorji v Formuli 1\n_START_PARAGRAPH_\nV sezoni 1968 je FIA dovolila neomejeno sponzorstvo zaradi odtegnitve podpore Formuli 1 avtomobilskih tovarn kot so bili BP, Shell in Firestone. Maja se je Lotus v Jarami ovil v rde\xc4\x8do, zlato in belo barvo, ki so prestavljale barve znamke Imperial Tobacco proizvajalca Gold Leaf. Pred tem so dirkalniki nastopali v nacionalnih barvah. Toda \xc5\xa1ele v devetdesetih letih je s pove\xc4\x8danjem \xc5\xa1tevila gledalcev Formula 1 postala zanimiva za ostale sponzorje, ne le za toba\xc4\x8dno industrijo, ki pa se od za\xc4\x8detka tega tiso\xc4\x8dletja po\xc4\x8dasi umika zaradi stro\xc5\xbeje protitoba\xc4\x8dne zakonodaje predvsem v Evropski Uniji. Ta problem sta nekoliko upo\xc4\x8dasnila ve\xc4\x8dje \xc5\xa1tevilo dirk na ostalih celinah in izjeme v zakonodaji, ki tudi v nekaterih evropskih dr\xc5\xbeavah izposloval Bernie Ecclestone in dovoljujejo ogla\xc5\xa1evanje tobaka na dirkah Formule 1._NEWLINE_Sponzorji prispevajo pribli\xc5\xbeno 80-85\xc2\xa0% prora\xc4\x8duna mo\xc5\xa1tev, ostalo pa dobijo od televizijskih pravic in nagrad. V zadnjem \xc4\x8dasu prihajajo v ospredje ponudniki telefonskih in mobilnih storitev in po\xc4\x8dasi nadome\xc5\xa1\xc4\x8dajo tradicionalne toba\xc4\x8dne sponzorje, ki so prispevali v Formulo 1 kar 300 milijonov dolarjev na sezono. Tako se je dolgoletni sponzor mo\xc5\xa1tva McLaren, West, poslovil iz Formule 1, med tem ko je glavni sponzor mo\xc5\xa1tva Ferrari, Marlboro, leta 2005 podalj\xc5\xa1al pogodbo za glavnega sponzorja do leta 2011, kar naj bi Ferrrariju po oceni revije F1 Racing prineslo milijardo dolarjev.'